**ИНФОРМАЦИЈА О ЦВЕЋУ И УКРАСНОМ БИЉУ ЗА 2020. ГОДИНУ**

**1 - Структура и површина цвећа и украсног биља**

На основу званичних података Републичког завода за статистику, површине под цвећем на отвореном узгоју у 2020 години износе 508 хектара, што је повећање за 8% у односу на претходну годину. Процена стручних служби са терена је нешто већа и износе око 550 ха.

Површине цвећа у заштићеном простору (стакленици и пластеници) износе 214 хектара, што је повећање за 4 % у односу на претходну годину.

Табела 1 – Површина под цвећем и украсним биљем, 2016-2020.

Извор података: РЗС

Сваке године у Републици Србији произведе се годишње око 7-8 милиона садница ружа и највећи део намењен је извозу у Руску Федерацију.

**2 - Региони гајења цвећа и украсног биља у Србији**

Најзначајнији региони за производњу и узгој цвећа у Србији се налазе на северу земље, на граници са Мађарском, затим у околини Шапца, западно од Београда, у области Љига, Трстеника и Крушевца, Сремчице, Велике Дренове и тд.

Руже се највише гаје у северно-банатском делу Србије – Кањижа, Сента и Кикинда, мачвански округ – Липолист и Шабац и у расинском округу.

**3 - Карактеристике производње цвећа и украсног биља**

Производњу цвећа и другог украсног биља карактеришу континуираност, интезивност, велика улагања и велико ангажовање радне снаге.

Цвећарство, као озбиљан чинилац у привредном систему земље, треба да постане профитабилна производна грана. У том смислу је неопходно удруживање произвођача ради чвршћег повезивања на плану организовања производње и пласмана цвећа и украсног биља, како на домаћем, тако и на светском тржишту. За сада су то претежно индивидуална пољопривредна газдинства.

Такође је неопходан рад на формирању берзе цвећа и привлачењу страних инвестиција и партнера.

Производња и гајење цвећа у пластеницима одвија се током целе године. Када прође продаја летњег сезонског цвећа, на преласку из летње у јесењу сезону, почињу радови око нових садница, пластеници се пуне расадом који се узгаја за пролећне празнике и летњу сезону, а један од најважнијих и најодговорнијих послова је одржавање температуре у пластеницима током зиме.

**4 - Услови за узгој цвећа и украсног биља у Србији**

Због добрих климатских услова и дужине вегетационог периода наша земља има добре услове за плантажну производњу цвећа и на отвореним површинама и у заштићеном простору. Географска позиција, квалитетно земљиште и разноликост у педолошком саставу земљишта такође су повољни за узгој цвећа. Наша земља има све предуслове да крене са још већим развојем ове производње.

**5 - Спољнотрговинска размена цвећа и украсног биља у 2020. години** (вредносно и количински)

Вредност спољнотрговинске размене цвећа и другог украсног биља у 2020. године износила је 19,9 мил. ЕУР (9,3 мил. тона) од чега је вредност извоза износила 4,3 милионa EUR (2.663 тона), а вредност увоза 15,6 милона EUR (6.658 тона).

Табела 2 - Тренд спољнотрговинске размене цвећа и украсног биља, 2015-2020

|  |  |  |  |  |  |  |
| --- | --- | --- | --- | --- | --- | --- |
| **Година** | **ИЗВОЗ** | | | **УВОЗ** | | |
| tona | 000 EUR | 000 USD | tona | 000 EUR | 000 USD |
| **2015** | 2.239 | 2.929 | 3.275 | 4.742 | 8.138 | 9.060 |
| **2016** | 2.520 | 2.877 | 3.167 | 4.448 | 8.751 | 9.685 |
| **2017** | 5.057 | 4.274 | 4.719 | 5.486 | 10.545 | 11.816 |
| **2018** | 3.789 | 4.096 | 4.929 | 5.270 | 10.707 | 12.713 |
| **2019** | 3.504 | 4.248 | 4.779 | 8.099 | 14.225 | 15.942 |
| **2020** | 2.663 | 4.259 | 4.801 | 6.658 | 15.624 | 17.810 |

Извор података: РЗС

* Вредност извоза у 2020. години је већа **за 2,6%** у односу на исти период претходне године. У извозу је постигнута просечна цена од 1,60 EUR/kg, а у 2019. г. је била 1,21 EUR/kg.
* Вредност увоза је већа **за 10%** у односу на 2020. годину. Просечна увозна цена износила је 2,35 EUR/kg, а у 2019.г. била је 1,76 EUR/kg.

**6 - Извоз цвећа и украсног биља у 2020. години** (по регионима, земљама и структури)

Најзначајније извозно тржиште цвећа и украсног биља је ЕУ са 51 % удела, затим Царинска унија са 22% удела у укупном извозу, земље ЦЕФТА са 21%, остале земље 9%, док се у земље ЕФТА извозило занемарљиво мале количине, тј. свега 1 %.

Графикон 1. Најзначајнија извозна тржишта цвећа и украсног биља у 2020. години

Извор података: РЗС

У току 2020. године извезено је цвећа и украсног биља у земље ЕУ у вредности од 2,18 мил. ЕУР, од чега највише у Холандију око 1,2 мил. ЕУР, Словенију 187 хиљ. ЕУР, Пољску 167 хиљ ЕУР Хрватску 127 хиљ ЕУР, Руминију 95 хиљ ЕУР и Бугарску 89 хиљада ЕУР.

Извоз у земље Царинске уније (Русија, Белорусија и Казахстан) реализован је у вредности од 937 хиљаду ЕУР, од чега највише у Руску федерацију, и то живог цвећа, у вредности од преко 786 хиљ. ЕУР и Белорусију 151 хиљ. ЕУР.

У земље ЦЕФТА региона извезено је највише живог цвећа и то у реализована је вредност извоза од 901 хиљ. ЕУР, од чега је највише извезено у БиХ 336 хиљ. ЕУР, потом у Македонију 277 хиљ. ЕУР, Црну Гору 262 хиљ. ЕУР, Албанију 15 хиљ. ЕУР и у Молдавију 15 хиљ. ЕУР.

Од ОСТАЛИХ земаља извезено је укупно 188 хиљада ЕУР, а најзначајнији извоз је био у Узбекистану 134 хиљ. ЕУР, Грузија око 23 хиљ. ЕУР и Украјина 15 хиљ. ЕУР.

Графикон 2. Структура извоза цвећа и украсног биља у 2020.години

Извор података: РЗС

***Структура извоза*** - Највеће учешће у извозу за 2020. годину има група живо цвеће[[1]](#footnote-1) 83% (око 3,5 мил. ЕУР), од чега извоз ружа износи чак 2,4 мил. ЕУР. Руже су се највише извозиле у Холандију 646 хиљ ЕУР и Руску Федерацију 588 хиљ. ЕУР. Извоз украсног биља чини 11% (486 хиљ. ЕУР) и то углавном лишће, грање и траве за букете које се највише извозило за Холандију и Швајварску. Сеченог цвећа је извезено 5% (203 хиљ. ЕУР) првенствено у Холандију и Аустрију.

**7 - Увоз цвећа и украсног биља у 2020. години** (по регионима, земљама и структури)

Најзначајније увозно тржиште цвећа и украсног биља је ЕУ са 86 % удела и остале земље са 2%.

Најдоминатнији увоз цвећа и украсног биља у 2020. године био је из ЕУ, реализован у вредности од 13,4 мил. ЕУР. Највећи удео од земаља ЕУ у увозу имају Холандија 9,4 мил. ЕУР, Италије 1,1 мил. ЕУР, Словенија 633 хиљ. ЕУР, Мађарске 509 хиљ. ЕУР, Белгија 445 хиљ. ЕУР и др.

Графикон 3. Порекло увозног цвећа и украсног биља у 2020.

Извор података: РЗС

Из ОСТАЛИХ земаља највећи увоз је био из Кеније у износу од 872 хиљ. ЕУР, Етиопије 446 хиљ ЕУР и Турске 309 хиљ. ЕУР.

Из ЦЕФТА земаља увоз је остварен у износу од свега 42 хиљ. ЕУР, и то углавном из Северне Македоније 28 хиљ. ЕУР.

Увоз из земаља Царинске уније (Русија, Белорусија и Казахстан) увоза није било.

***Структура увоза*** - Највеће учешће у увозу цвећа и украсног има живо цвеће 38% укупног увоза ( 10,6 мил. ЕУР), од чега увоз из Холандије чини чак 8,3 мил. ЕУР и то углавном гладиоле и остало собно цвеће у саксијама. Велики увоз имали смо сеченог цвеће 27% (4,2 мил. ЕУР), углавном из Холандије 912 хиљ. ЕУР и то првенствено хризантема, а знатно мање љиљана и гладиола. Семе цвећа је укупном извозу чинило 3%, углавном семена травнатог биља које се гаји за цвет и то из Холандије и Немачке, украсно биље са 3% и то лишће, гране и траве, свеже за букете, из Костарике, Италије, Холандије и Еквадора, док је сушено цвеће незнатно учествовало у увозу и то сушено цвеће сечено, цветни пупољци за букете, из Турске, Грчке и Италије.

Графикон 4. Структура увоза цвећа и украсног биља 2020. годинe

Извор података: РЗС

**8 - Највећи произвођачи цвећа**

Собзиром да се ова производња заснива у расадницима (расадничарска производња) мали је број правних лица која су регистрована за узгој цвећа и украсног биља. Наши највећи произвођачи цвећа у Србији су: расадник Милан Топаловић - Липолист (Шабац), расадник Браћа Топаловић – Липолист (Шабац), Вртни центар Биосан - Љиг, расадник Оморика - Сремчица, расадник Лепо поље – Љиг, Pheno Geno Roses – Нови Сад, Groff od Milutovac - Трстеник, Монтеагро - Београд, Гарден центар - Београд, ЈКP Зеленило, расадник „Жића“, расадник „Нина“, расадник „Биојела“, Фрутикомерц из Велике Дренове, расадник „Фиори“ и др.

**9 - Мере подршке за сектор цвећарства и украсног биља у 2020. години**

Потенцијали у производњи цвећа и украсног биља у Србији нису у довољној мери препознати. Стога је неопходно да се овој области пружи јача институционална подршка, од стране научноистраживачке и пословне заједнице, да би овај сектор постао профитабилнија производна грана. У том смислу неопходно је увести и додатне подстицаје државе, јер сагледавајући постојеће површине на једној страни, демографску слику и економски развој на другој, очекивања су да ће се потребе за цветним и украсним врстама повећавати, што пружа могућност унапређења укупне производње цвећа и украсног биља. Модернизација производње, набавка нових машина и опреме, односно техничка и технолошка модернизација, директно би утицала на повећање обима производње и производног асортимана, што би довело и до отварања нових радних места и повећања продуктивности рада у овој високо интензивној области пољопривредне производње. Производњу цвећа и другог украсног биља данас карактеришу континуираност, интезивност, велика улагања, добра едукованост и велико ангажовање радне снаге.

1) На основу Уредбе о расподели подстицаја у пољопривреди и руралном развоју у 2020. години произвођачи цвећа и украсног биља на основу директних плаћања имају право на субвенције у износу од 4.000 дин/ха укупно.

2) Министарство пољопривреде помаже произвођаче цвећа и украсног биља кроз инвестиције у пољопривредна газдинства која се баве овом производњом и то у виду набавке опреме и механизације за заштиту од болести и штеточина, за наводњавање, за производњу садног материјала у заштићеном простору, за набавку машина за: пуњење саксија супстратом, прављење супстрата за производњу цвећа, орезивање и обликовање украсног биља, покривање расада цвећа, у циљу заштите од мраза – агротекстил, покривање расада цвећа, у циљу заштите од високих температура - мрежа за сенчење и др. Мaксимaлни изнoс кojи мoжe произвођач дa сe oствaри je дo 1.500.000 динaрa, односно 50-65% од вредности инвестиције.

3) Поред примарне производње, Министарство пољопривреде, шумарства и водопривреде, пружа финансијску помоћ и у промоцији, маркетингу и пласману цвећа и украсног биља, тако што финансијски већ дужи низ година подржава одржавање Међународног сајма хортикултуре у смислу обезбеђивања сајамског простора где произвођачи цвећа могу да пласирају своје производе, изађу из локалних оквира, да пронађу своје место на тржишту како домаћем, тако и иностраном.

И ове 2020. године одржава се 25. Међународна сајамска манифестација хортикултуре у периоду од 17. до 20. јуна 2020. године, на Београдском сајму, које је министарство пољопривреде финансијски подржало са 2,8 милиона динара кроз јавне набавке.

**10 - Предлог за унапређење сектора цвећа и украсног бнља**

У складу са Законом о семену и садном материјалу регулисана је семенска производња цвећа, с тим да не постоји у Регистру биљних сорти РС ни једна српска сорта цвећа, што је неопходно мењати.

Не постоји ни једна научноистраживачка организација која ради селекцију и оплемењивање цвећа у Србији. Формирано је неколико института при факултетима у Београду и Новом Саду, и неопходно је истрживачки јачати ову област.

Подстицаји државе су евидентни, али неопходно је покретати иницијативе за додатне. Неопходно је радити на повећању површина под цвећем и украсним биљем, како на отвореном, тако и у затвореном простору, на интензивирању производње, умрежавању и јачању произвођача, са циљем стварања повољнијег амбијента за пословање.

Неопходно је пратити и примењивати светска достигнућа у технологији гајења, организацији производње и пласману, са циљем боље тржишне позиционираности и подизања конкурентности на светском тржишту.

Такође, неопходно је и активније учешће чланова Групације произвођача цвећа и украсног биља, ради унапређења пословног амбијента и законске регулативе и подизања конкурентности производа и услуга у овој области.

1. Живо цвеће подразумева саксијско цвеће тј цвеће за садњу. Живо цвеће се углавном продаје у расадницима и цвећарама, за расађивање или за садњу у декоративне сврхе. [↑](#footnote-ref-1)